Uredba Sveta (ES) št. 831/2004

z dne 26. aprila 2004

o spremembi Uredbe (ES) št. 973/2001 o nekaterih tehničnih ukrepih za ohranjanje nekaterih staležev izrazito selivskih vrst

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Mednarodna komisija za ohranitev atlantskega tuna (ICCAT) in Komisija za tune v Indijskem oceanu (IOCT) sta sprejeli številna priporočila o tehničnih ukrepih, ki so bili preneseni v zakonodajo Skupnosti z Uredbo Sveta (ES) št. 973/2001 z dne 14. maja 2001 o nekaterih tehničnih ukrepih za ohranjanje nekaterih staležev izrazito selivskih vrst [2].

(2) Leta 2001 je ICCAT na svojem 17. rednem zasedanju in leta 2002 na svojem 13. posebnem zasedanju priporočila nekatere nove tehnične ukrepe za nekatere izrazito selivske atlantske in sredozemske staleže. Ker so ta priporočila zavezujoča za Skupnost, jih je treba izvajati.

(3) Uredbo (ES) št. 973/2001 je treba zato ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 973/2001 se spremeni kakor sledi:

1. v členu 3(4) se črta "do 31. decembra 2002".

2. Člen 5(1) se nadomesti z naslednjim:

"1. Ribolov tuna z obkrožajočo mrežo je v Sredozemskem morju prepovedan vsako leto od 16. julija do 15. avgusta."

3. dodajo se naslednji členi:

"Člen 5a

1. Države članice vsako leto sestavijo program vzorčenja za oceno števila ulovljenih tunov posameznih velikosti, med drugim prek znanstvenih opazovalcev na krovu plovil ali na gojiščih.

2. Države članice pošljejo svoj program Stalnemu odboru za raziskave in statistiko v potrditev, kopijo pa Komisiji.

3. Pred 1. julijem vsako leto države članice pošljejo Komisiji poročilo o ugotovitvah programov, izvedenih v predhodnem letu, kakor je navedeno v odstavku 1.

Člen 5b

1. Države članice v letu 2003 in 2004 izvedejo načrt za zmanjšanje ulova nedoraslih tunov v Sredozemlju in zagotovijo spoštovanje najmanjše velikosti tuna, navedene v členu 6.

2. Države članice v letih 2003 in 2004 izvedejo znanstveni program za identifikacijo različnih ribištev, ki lovijo tuna, ter strukturo velikosti njihovih ulovov. Njihove ocene obsegajo pretekle razpoložljive podatke.

3. Pred 15. septembrom vsako leto države članice uradno obvestijo Komisijo o ukrepih, ki so jih izvajale na podlagi odstavkov 1 in 2 in o izidu izvedbe načrta."

4. v členu 7(1) se drugi pododstavek nadomesti z naslednjim:

"Prejšnji pododstavek se ne uporablja za naključno ulovljene ribe vrst, navedenih v Prilogi IV, do meje 15 % števila primerkov v iztovorjenih količinah. Za tuna je to dovoljeno odstopanje 10 % števila rib na iztovarjanje celotnega ulova tuna ali njegova protivrednost v odstotkih mase."

5. odstavka 5 in 6 člena 9 se črtata;

6. Člen 10(5) se nadomesti z naslednjim:

"5. Vsaka država članica pred 15. majem vsako leto posreduje Komisiji seznam plovil, ki plujejo pod njeno zastavo in lovijo belega tuna v Severnem Atlantiku. Komisija pošlje te podatke sekretariatu ICCAT vsako leto pred 31. majem."

7. Vstavi se naslednji člen:

"Člen 12a

1. Države članice po svojih najboljših močeh spodbujajo izpustitev po naključju zajetih živih morskih psov, zlasti mladih.

2. Države članice spodbujajo zmanjšanje zavrženja morskih psov."

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. aprila 2004

Za Svet

Predsednik

J. Walsh

[1] Mnenje, dano dne 13. januarja 2004 (še ni objavljeno v Uradnem listu).

[2] UL C 137, 19.5.2001, str. 1.

--------------------------------------------------